FESTIVAL ZNANOSTI – 28. TRAVNJA 2023. – Intergeneracijsko učenje: prilika za osobnu i društvenu dobrobit (https://www.festivalznanosti.hr/files/file/2023/split/SPLIT-FZ23\_24042023.pdf)

Kada čujete riječ projekt, vjerojatno vam je prva asocijacija nešto dugotrajno i iscrpno. Dodamo li toj riječi ili pak tom procesu koji traje i brojku, nema sumnje da ćete sve svrstati pod „nezanimljivo“. Ipak, krajem prošle godine započeo je veliki projekt pod nazivom *Erasmus+60* koji je bio sve samo ne nezanimljiv čemu svjedoče nasmijana, oduševljena i zadovoljna lica brojnih sudionika najrazličitijih profila. Neki od njih tek su kročili u svijet odraslih, a neki već duži niz godina uživaju u mirovini. Neki od njih svoje su bogato životno iskustvo stekli radeći u polju društveno-humanističkih, dok su ovi drugi radili na poljima tehničkih i prirodnih znanosti. Ovaj projekt predstavljen je i u petak, 28. travnja, na Filozofskom fakultetu u Splitu u sklopu Festivala znanosti, a publika je iz prve ruke mogla čuti mogu li mlađi učiti od starijih i mogu li stariji učiti od mlađih. Drugim riječima, imali smo priliku podijeliti s drugima kako je intergeneracijsko učenje zaista prilika za osobnu i društvenu dobrobit. Trema, nesigurnost, opreznost pa čak i strah koji su se u početku projekta mogli osjetiti među sudionicima su vrlo brzo nestajali. Komunikacija, koja je u početku više bila usmjerena ka sudionicima iste dobne skupine, brzo je postajala „svestrana“ i otvorena. Grupe su se sastajale na različitim mjestima, a ovisno o tome koja im je aktivnost bila glavna, moglo se vidjeti one koji kuhaju, vježbaju, pletu, plešu, slikaju itd. Koliko je sudjelovanje bilo zanimljivo, zabavno, svrhovito i korisno najzornije prikazuju videozapisi, fotografije, ali i umjetnička djela nastala tijekom susreta. Osim različitih aktivnosti, pozitivnoj atmosferi unutar grupa pridonosili su razgovori o najrazličitijim temama, diskusije o aktualnim društvenim problemima, iznošenje vlastitih životnih iskustava, nesebično pružanje savjeta te međusobna podrška i razumijevanje. S jedne strane, svi sudionici su naučili nešto jedni od drugih u vidu različitih aktivnosti. S druge strane, svi su sudionici stekli uspomene i poznanstva za cijeli život što je neprocjenjivo. Može se reći kako ovo nije projekt isključivo znanstvene prirode koji opaža, mjeri i zaključuje. Ovo je i projekt koji spaja naizgled potpuno različito, koji motivira i nadahnjuje.

Dora Vuleta, studentica